In nomine Patris et Filii et Spiritus Sancti. Notum sit omnibus veritatem amantibus, quod ego Eberardus Cocus et ego Arnaldus, filius suus, de castro Gordone, dedimus, pro remedio animarum nostrarum, patrum et matrum nostrarum, et pro remedio animarum dominorum nostrorum Willelmi et Aymerici de eodem castro Gordone eorumque parentum et omnium parentum nostrorum, in manus domni Pontii sanctæ Cluniacensis æcclesiæ venerabilis abbatis, ad Montem Sancti Johannis, et fratribus ibi Deo servientibus, eis sine calumpnia, cum omni auctoritate, libertate et utilitate, in pace perpetualiter possidendum, duo molendina cum stagno et unam condeminam, omnia ad pedem ejusdem prefati Montis insimul sita. Preterea unum de filiis meis ei pro monacho reddidi, quem et ipse benigne suscepit. Hujus meæ donationis testes sunt: Giraldus de Valon, Willelmus de Gordone, Rotbertus de Alba Roca et alii multi. Actum publice apud castrum Gordonem, anno Dominicæ incarnationis M. C. XVIIIIº, anno autem ordinationis domni Pontii abbatis XIº, in die festivitatis sancti Johannis Baptiste, presentibus monachis Cluniacensibus: Wichardo camerario, Iterio, Bernuino capellano. Scriptum autem per manum Hermanni, domni Pontii abbatis notarii.